**Blanka Kastílska** (\* 4. marec 1188, Palencia – † 26. november 1252, Paríž) bola kastílska princezná a francúzska kráľovná. Po manželovej smrti sa stala regentkou Francúzska za neplnoletého syna Ľudovíta IX. a dokázala pre neho uhájiť kráľovstvo pred spurnou šľachtou.

Životopis
---------

Blanka bola tretia dcéra Alfonza VIII. kastílskeho kráľa, a Eleonóry, dcéry anglického kráľa Henricha II. a Eleonóry Akvitánskej. Na základe zmluvy medzi francúzskym kráľom Filipom II. Augustom a Blankiným strýkom Jánom, sa Blanka za pomoci svojej osemdesiatročnej starej matky Eleonóry Akvitánskej, s veľkou slávou a za účasti oboch kráľov, vydala dňa 22. mája 1200 za princa Ľudovíta.

Kráľov potupný návrat z Anglicka, dobová miniatúra (1216)
Prvý raz preukázala svoje vladárske schopnosti v roku 1216, keď si Ľudovít chcel po Jánovej smrti prisvojiť anglickú korunu a pri invázii do Anglicka narazil na jednotný odpor. Filip II. August odmietol syna podporovať, a tak Blanka sama organizovala podporné flotily do Anglicka, aj keď bez konečného úspechu.

Ľudovít zomrel po trojročnom panovaní na úplavicu v novembri 1226 pri návrate z južného Francúzska, kde na pápežovo naliehanie potláčal katarské hnutie a presadzoval tam prísne severofrancúzske lénne právo. Blanka sa stala podľa manželovho závetu regentkou a opatrovníčkou ich detí, Ľudovít IX. mal iba 12 rokov. Spravovanie svojich financií zverovala templárom, ktorí jej pravidelne predkladali vyúčtovanie a v roku 1236 ich tiež poverila financovaním výstavby kláštornej fundácie v Maubuissone.

Kráľovstvo sa po kráľovej smrti ocitlo v kritickej situácii, všetky Kapetovcami pracne získané územia sa zdali byť stratené. Blanka však dokázala potlačiť povstanie barónov (1226), aj anglický útok (1230). Šľachta bola buď zastrašená, alebo získaná na stranu *Bielej kráľovnej* a kráľovstvo bolo pre Ľudovíta zachované. Kráľovniní nepriatelia hovorili o jej milostnom pomere s pápežskym vyslancom. Je fakt, že s podporou pápežského legáta Romana Frangipana sa Blanke podarilo udržať stabilitu štátu a dokonca odraziť útoky anglického kráľa Henricha III. Obdivovateľom kráľovnej bol aj Theobald I. Navarrský, ktorý jej skladal milostné verše.

I po prevzatí vlády Ľudovítom bol Blankin vplyv výrazný, práve matka mu našla vhodnú nevestu – v roku 1234 sa po získaní pápežského dišpenzu oženil s dcérou provensalského grófa Raimonda Bérengera IV. a Beatrix SavojskeJ, Margarétou. Blanka Kastílska bola vyhlásená za kráľovnú matku. Celý nevestin sprievod – savojskí strýkovia, pestúnka, dvorné dámy – boli ihneď po sobáši poslaní naspäť domov.

|  |  |  |
| --- | --- | --- |
| „ | Kráľovná Blanka zaobchádzala s kráľovnou Margarétou tak nevľúdne, že, pokiaľ to bolo len trochu možné, znemožňovala svojmu synovi zdržiavať sa v spoločnosti jeho ženy… | "|
| – Jean de Joinville |

Po Ľudovítovom odchode na siedmu križiacku výpravu, od ktorej ho vášnivo odrádzala, sa opäť stala regentkou a zúfalo ho podporovala všetkými dosiahnuteľnými peniazmi a vojskom. V roku 1252 však došla na koniec svojich síl a po nehode v novembri zomrela.

Telo Blanky Kastílskej bolo pochované v kláštore Maubuisson pri Pontoise a srdce v kláštore Notre-Dame du Lys v Dammarie-les-Lys pri Melune, ktoré sama založila.

Deti
----

* Blanche (\*/† 1205)
* Agnes (\*/† 1207)
* Philippe (\* 9. september 1209 – † 1218)
* Alphonse a Jean (\*/† 26. január 1213)
* Ľudovít IX. Svätý (\* 25. apríl 1214 – † 25. august 1270), francúzsky kráľ ∞ 1234 Margaréta Provensalská (\* 1221 – † 1295), dcéra grófa Raimonda Berengera IV. a Beatrix Savojskej
* Róbert I. Dobrý (\* 25. september 1216 – † 9. február 1250), gróf z Artois, zakladateľ rodu Artois ∞ 1237 Matilda Brabantská (\* cca 1224 – † 1288), dcéra grófa Henricha Brabantského a Márie Hohenštaufskej
* Philippe (20. február 1218 – 1220)
* Jean Tristan (\* 12. júl 1219 – † 1232), gróf z Anjou a Maine
* Alfonz z Poitiers (\* 11. november 1220 – † 21. august 1271), gróf z Poitou a z Toulouse ∞ Jana z Toulouse (\* 1220 – † 1271), dcéra a dedička grófa Raimonda VII. z Toulouse a princeznej Sanchy Aragónskej
* Philippe Dagobert (\* 20. február 1222 – † 1232)
* Izabela (\* 3. marec/14. apríl 1225 – † 23. február 1270), zakladateľka opátstva klarisiek v Longchampe
* Karol (\* marec 1227 – † 7. január 1285), gróf z Anjou a Maine, kráľ Sicílsko-Neapolska od roku 1266, zakladateľ rodu Anjou ∞
	+ 1/ 1246 Beatrix Provensalská (\* 1231 – † 1267), dcéra grófa Raimonda Beréngera IV. a Beatrix Savojskej
	+ 2/ 1268 Margaréta Burgundská (\* 1250 – † 1308), dcéra vojvodu Oda Burgundského a Matildy II. Burbonskej, grófky z Nevers, Auxerre a Tonnerr

Referencie
----------

1. ↑   *France, Capetian kings* [online]. [Cit. 2011-12-08]. Dostupné online. (anglicky)
2. ↑  *Noví rytíři*, str. 300
3. ↑   *Women's Biography: Blanche of Castile, queen of France* [online]. Epistolæ: Medieval Women's Letters, [cit. 2011-12-08]. Dostupné online. (anglicky)
4. ↑   *Collection of Letters: Detail* [online]. Epistolæ: Medieval Women's Letters, [cit. 2011-12-08]. Dostupné online. Archivované 2008-12-01 z originálu. (anglicky)
5. ↑   *CASTILE & LEON, counts & kings* [online]. Epistolæ: Medieval Women's Letters, [cit. 2011-12-08]. Dostupné online. (anglicky)

Iné projekty
------------

Commons
* Spolupracuj na Commons Commons ponúka multimediálne súbory na tému **Blanka Kastílska**

Externé odkazy
--------------

* Životopis a korešpondencia
* Verše Theobalda Navarrského venované Blanke Kastílskej Archivované 2008-12-01 na Wayback Machine
* Socha Blanky Kastílskej v Luxemburských záhradách

Zdroj
-----

*Tento článok je čiastočný alebo úplný preklad článku Blanka Kastilská na českej Wikipédii.*

Autoritné údaje: * BnF: 119526977
* GND: 118663739
* ISNI: 0000 0001 1642 9731
* LCCN: n50082045
* NK ČR: xx0088371
* VIAF: 38163723
* WorldCat: lccn-n50082045